b'\n_START_ARTICLE_\nCar brez zaklada\n_START_SECTION_\nVsebina\n_START_PARAGRAPH_\nLenart, osrednji lik Preglovega romana, je pravkar zaklju\xc4\x8dil prvi letnik srednje kovinarske \xc5\xa1ole. Med poletnimi po\xc4\x8ditnicami dobi delo smetarja, za katero je dobro pla\xc4\x8dan. Star\xc5\xa1a, sprva presene\xc4\x8dena nad njegovo odlo\xc4\x8ditvijo, ga podpreta._NEWLINE_Prvi dan slu\xc5\xbebe se Lenart seznani z novima sodelavcema, \xc5\xa1oferjem Jernejem in smetarjem Avdom, ki ga vpeljeta v delo. Pri delu sre\xc4\x8duje zelo nenavadne ljudi, ki za lastno pre\xc5\xbeivetje brskajo po smeteh. Kmalu spozna tudi skrivnostno gospo Kramar, ki vsak teden pri\xc4\x8daka Jerneja in Avda s skodelico kave. Gospa Kramar \xc5\xbeivi sama v hi\xc5\xa1i in pred odhodom v dom starostnikov \xc5\xbeeli pospraviti svoj dom. Lenart ji ponudi pomo\xc4\x8d pri pospravljanju. Kmalu pa ugotovi, da hi\xc5\xa1a skriva prave zaklade, za katere je stara gospa \xc5\xbee davno pozabila, da jih ima. Nanje pa ni pozabila njena vnukinja Maja, ki redno obiskuje babico. Njeni obiski pa niso tako nedol\xc5\xbeni. Poleg tega, da babici jemlje pozabljeni denar, v njeni hi\xc5\xa1i skriva tudi drogo za preprodajo. Lenart se z njenim po\xc4\x8detjem ne strinja, a ga Maja in njegova prijatelja \xc5\xbdiga in Peter prepri\xc4\x8dajo, da je s preprodajo mo\xc5\xbeno dobro zaslu\xc5\xbeiti. "Posel" cveti, Lenart se zaljubi v Majo in ta se odlo\xc4\x8di, da bo odnehala s tem ne\xc4\x8dednim po\xc4\x8detjem. Takrat pa se pojavi Tom, ki prijatelje prepri\xc4\x8da, da se \xc5\xa1e zadnji\xc4\x8d podajo na to pogubno pot. Tokrat pa so posledice usodne, predvsem za Majo. Med posku\xc5\xa1anjem droge skoraj umre. Njena mama se odlo\xc4\x8di, da jo bo odpeljala v tujino, saj ji \xc5\xbeeli prepre\xc4\x8diti stik z drogo in dru\xc5\xbebo. Lenart je brez mo\xc4\x8di in obupan, ker ne more obdr\xc5\xbeati Maje ob sebi.\n_START_SECTION_\nZbirka\n_START_PARAGRAPH_\nDelo je iz\xc5\xa1lo v zbirki Lunapark.\n_START_SECTION_\nIzdaje in prevodi\n_START_PARAGRAPH_\nSlovenska izdaja knjige iz leta 2009 (COBISS).'